‘IRFU betaal spioen Rassie tot sy bitter berou’Rassie Erasmus – “spioen”. (Foto: Twitter via Munsterrugby) Die Ierse Rugbyunie (IRFU) kan dit vorentoe bitter berou dat hy ʼn “spioen” – Rassie Erasmus – in sy boesem gefinansier het. Só skryf die nuuswebwerf Extra.ie, ʼn lid van die Daily Mail-koerantgroep, na aanleiding van die oud-Springbok se afrigtingstermyn van 18 maande by die Ierse provinsie Munster voordat hy as die SA Rugbyunie (Saru) se rugbydirekteur na Suid-Afrika teruggekeer het. Extra.ie sê in die lig van die mededinging om 2023 se Wêreldbekertoernooi (RWB) aan te bied, en die sterk moontlikheid dat dié twee lande in die kwarteindstryd van 2019 se RWB-toernooi in Japan kan slaags raak, is Suid-Afrika nou Ierland se belangrikste teenstander. Hy kon insgelyks die twee se gestoei op Wêreldrugby (WR) se ranglys bygevoeg het. Erasmus se goeie bedoelings met Munster word in twyfel getrek – “sy terugkeer na Suid-Afrika het binne enkele weke ná sy aankoms by Munster reeds ter sprake gekom… deurentydse terugkrabbeling… sy nadruk dat hy bly, terwyl hy heimlik die proses vir sy vertrek aan die gang gesit het … die belofte om tot die einde van die jaar te bly, en dan betyds vir Suid-Afrika se November-toer te vertrek”. Daar word op gewys dat Erasmus nou die sterk- en swakpunte van Ierse sleutelspelers soos die invloedryke spelskepper Conor Murray en Peter O’Mahoney, wat so waardevol in die lynstane en by die afbreekpunte is, soos die palm van sy hand ken; dat hy eerstehandse kennis van ander Munster-spelers in die Ierse span soos Andrew Conway, Keith Earls, CJ Stander, Dave Kilcoyne, John Ryan en Darren Sweetnam het; en dat sy navorsing vir provinsiale kragmetings hom eweneens ʼn grondige kennis van ander Ierse spelers besorg het. Hy sal voortaan ʼn kernrol in die beplanning van Ierland se ondergang speel, en daar kan aanvaar word hy sal alles in sy vermoë doen om dit te bewerkstellig, is die slotsom waartoe die webwerf kom.